## La Comunitat Valenciana se suma a la nova Xarxa Espanyola d’Avaluació de Polítiques Públiques

*** El director general de Transparència participa en l’acte de constitució de la xarxa a Sevilla i anuncia que la pròxima sessió se celebrarà a València**

El director general de Transparència i Participació, José Tárrega, ha assistit a l’acte de constitució de la nova Xarxa Espanyola d’Avaluació de Polítiques Públiques (REDEVAL) a Sevilla, organisme impulsat per la Junta d’Andalusia i que compta amb la participació de les comunitats autònomes, l’Ajuntament de València i el Govern central.

La Comunitat Valenciana formarà part d’esta xarxa, que es constituïx com una aliança de coneixements i recursos compartits, amb l’objectiu de transformar les polítiques públiques en polítiques més sostenibles, eficients i eficaces a través de la cooperació, la coordinació i la col·laboració.

El director general de Transparència i Participació ha assenyalat que “l’adhesió a REDEVAL és un pas important cap a la millora de les nostres polítiques públiques. Esta xarxa ens permetrà compartir experiències i recursos promovent una cultura d’avaluació que compte amb la ciutadania i garantisca la transparència i l’eficiència en la gestió pública”.

En este sentit, Tárrega ha anunciat que durant la sessió s’ha aprovat que València siga l’amfitriona de la pròxima reunió de la xarxa durant el pròxim mes de novembre, una trobada que “serà una oportunitat clau per a intercanviar bones pràctiques i enfortir la col·laboració entre les diferents administracions”.

“El Govern Valencià aposta per una avaluació constant de les polítiques i els servicis públics, la qual cosa assegura la seua millora contínua i ens permet avançar en la rendició de comptes a la ciutadania”, ha afirmat el director general de Transparència i Participació.

Durant la sessió, inaugurada pel conseller de Justícia, Administració Local i Funció Pública de la Junta d’Andalusia, José Antonio Nieto, s’ha presentat la nova xarxa i s’ha constituït el Comité de Coordinació, en el qual estan representades la Generalitat, la Junta d’Andalusia i l’Administració General de l’Estat. Al seu torn, s’ha presentat la proposta d’activitats per als pròxims mesos. L’acte de constitució ha coincidit amb la celebració a Sevilla de la VIII Jornada d’Avaluació de Polítiques Públiques: Reptes de l’avaluació de polítiques públiques a Espanya i Mèxic.

Fecha: 09/04/2025